###### HRVATSKO KATOLIČKO DRUŠTVO PROSVJETNIH DJELATNIKA

**HKDPD LISTIĆ, kao obično, malo**



God. XIX. Br. 10/190, PROSINAC 2014.

**BOŽIĆ**

Kad malo razmislim, čini mi se da se priča o negostoljubivu dočeku Isusa pri njegovu dolasku u ovaj svijet neprestano ponavlja. Za njega, prilikom rođenja, nije bilo mjesta u prenoćištu, nego je rođen u štali. Za njega nema mjesta u nijednom današnjem konzumeristički oblikovanom i trgovački nakićenom gradu našega svijeta, čiji se izlozi blistaju i pozivaju kupce na „radost blagdana“, a poklone nude *Djed Božićnjak* i *Djed Mraz*. Ignoriranje, prikrivanje i protjerivanje – načini su kojima ga se i danas izgoni iz svijeta. Tako se u sklopu manifestacije Advent na Europskom trgu, koji su organizirali Svibanj-projekt, Turistička zajednica grada Zagreba i Predstavništvo Europske komisije, ponosno smiješi natpis X-mas. Što to znači, objasnili su organizatori naknadno: uzeli su grčko slovo Chi (X) iz Kristova monograma iz prvih kršćanskih vremena, kako bi znakom za *ime onoga čiji se rođendan na Božić slavi*, što vjernije predočili duh Božića. Vele da im je „misao vodilja pri planiranju i realizaciji projekta bila ponuditi jedinstveno, multikulturalno događanje koje nikoga ne vrijeđa, već dapače, aktivno sudjeluje u multikulturalnom i liberalnom dijalogu s ciljem promocije hrvatske i europske kulture…“ U Francuskoj nisu stavljali rukavice i igrali se skrivača oko toga što je u multikulti svijetu prihvatljivo, a što ne. Jednostavno je francuski upravni sud zapovjedio da se božićne jaslice postavljene u zgradi gradske uprave u gradu La Roche-sur-Yon uklone jer “ugrožavaju vjersku neutralnost”, a pri tom se pozvao na zakon iz 1905. koji zabranjuje postavljanje takvih simbola na javnim mjestima u laiciziranoj državi. Na ovo prvo reagirala je udruga Vigilare akcijom „Božić bez popusta“

**BOŽJA RIJEČ – RIJEČ ŽIVOTA**



*Nitko ne može služiti dvojici gospodara. Ili će jednoga mrziti, a drugoga ljubiti; ili će uz jednoga prianjati, a drugoga prezirati. Ne možete služiti Bogu i bogatstvu.*

**Mt 6, 24**

→ pozivajući sve koji se žele uključiti, da oganizatorima upute poruku te traže puno poštovanje Božića jer *CHRISTmas ne vrijeđa nikoga*. U Francuskoj reagiralo je više gradonačelnika i lokalnih vlasti u drugim dijelovima Francuske – postavljanjem božićnih jaslica, za koje drže da su dio narodne kulture i nisu nikakva ugroza laicizmu.

Prava opasnost ipak nisu vanjski progoni Božića, nego unutarnji, kad Isus više ne zauzima mjesto koje mu pripada u srcu kršćanina te se kršćanin nastoji suobličiti ovome svijetu i s njim postići mir. A mir sa svijetom, nemir je u odnosu s Bogom budući da svijet prihvaća grijeh, a nemir u čovjeku djelo je grijeha koji nas od Boga rastavlja. Zato psalmist pjeva:

|  |
| --- |
| Samo je u Bogu mir, dušo moja,  samo je u njemu nada moja.  Samo on je moja hrid i spasenje,  utvrda moja: neću se pokolebati. |

**Psalmi 62, 6-7**

(M. Grgat)



**SRETAN I BLAGOSLOVLJEN BOŽIĆ SVIM ČLANOVIMA HKDPD-A!**

**PRONAĐI SVOJ LIJEK**

Kao što brod odlučno plovi prema busoli, bili vjetrovi povoljni ili ne, išao pravac prema jugu ili zapadu, ili istoku ili sjeveru: tako i u našoj duši treba biti jedan miran, nepokolebljiv smjerokaz. Bila ona žalosna ili radosna, u miru ili u gorčini, u mraku ili u jasnoći, u kušnji ili u smirenju, u utjehi ili u ostavljenosti, u tuposti ili u uzbuđenju, u sunčanom žaru ili u jutarnjoj svježini: uvijek mora "srce" naše duše, uvijek mora "htijenje" naše volje biti odlučno upravljeno i odlučno stremiti ljubavi vječnog Stvoritelja, koji je i naš Otkupitelj, naše najveće i jedino dobro.

**sveti Franjo Saleški**

**POZIV NA TRIBINU**

**TEMA: RAZMATRANJE O BOŽIĆU**

**PREDAVAČ: dr. sc. Marica Čunčić, ravnateljica Staroslavenskoga instituta**

**ČETVRTAK, 18. prosinca 2014.** u **20,00** sati u Zagrebu, Palmotićeva 31 (dvorišna zgrada), u okviru redovite mjesečne tribine Društva.

**KAKO PONOVO OTKRITI LJEPOTU I RADOST VJERE**

Na prošlomjesečnoj tribini našeg Društva dr.sc. A. Tamarut govorio je na temu *Kako ponovo otkriti ljepotu i radost vjere*. Ustvrdio je da ljepota i radost čine bitnu dimenziju naše vjere i poziva na zajedništvo, a ovise o osobnom osluškivanju i poslušnosti Božjem Duhu, koji je autor naše vjere. Ljepotu i radost vjere vidi u darovanosti – predanosti jedne osobe drugoj: Boga čovjeku i čovjeka Bogu. Pri tomu nam Bog otkriva naš pravi identitet, tj. da smo djeca Božja, dionici božanskog života. Inicijativa susreta uvijek potiče od Boga, koji se s ljubavlju obraća čovjeku, a čovjek odgovarajući u slobodi vjerom i ljubavlju, iskustveno doživljava novost i radost života, stalni preobražaj i rast u suobličavanju s Kristom. Ljepota Božjeg očinstva očitovala se u Kristu Isusu – u čovjekoljublju, slobodi, mudrosti, ljubavi, istinoljubivosti. Uskrsli Isus objavljuje djelo Božje nad čovjekom, novoga čovjeka, čovjeka pravednika koji hoda stazom života u svjetlu. Božje priopćenje samoga sebe uvijek pretpostavlja odnos Oca i Sina u Duhu Svetomu. Duh Sveti je vođa na putu vjere, daje joj sigurnost snagu, ljepotu, radost. On je Duh zajedništva, jedinstva, vezivo ljubavi, autor jezika kojeg mogu razumjeti svi ljudi: jezika ljubavi. Zahvaljujući njemu, Crkva je živa zajednica u kojoj rastu plodovi Kristove smrti – ljubav, mir, zajedništvo. Kršćanska duhovnost je prvenstveno otvorenost Duhu Svetomu, dopuštanje da nas vodi i nadahnjuje kao što je Isusa vodio. Kršćanski život je sav u nadi susreta; to je priprema za Gozbu Jaganjčevu u nebu, i podrazumijeva mistiku – trajno i uzbudljivo traženje Onoga koji ljubi dušu moju. Vjera je dar, a može se izgubiti kad se ne koristi, kad nije životno značajna. Vjera je put. Zaraste ako njime ne hodaš. Otkriti je možemo ponovno u zajedništvu vjere, u Crkvi. Individualizam, subjektivizam i privatiziranje vjere glavni su uzroci gubitka vjere. Vjera je osobna i zajednička, traži aktualiziranje Duha u zajedništvu. Ako želimo biti radosni vjernici, ne smijemo živjeti vjeru na rubu, s distance, nego iznutra, vratiti se u zajedništvo, u Crkvu. Potrebno je očistiti zatrpani put, obratiti se, spaliti korov nadutosti, bahatosti. Vjera je dar koji je namijenjen za darivanje. Za vjeru je potrebna mudrost, a za nju poniznost.

**OBAVIJESTI**

Na Skupštini HKDPD-a 24.11.2014. izabrano je novo Ravnateljstvo. Članovi su: Ivica Đaković, Vladimir Ćepulić, Tomislav Pejković, Anita Maćašević, Ante Perković, Katarina Tadić, Matija Grgat. Novi je predsjednik HKDPD-a Ivica Đaković. U svom nastupnom govoru izrazio je želju da se Društvo vodi trima načelima, koja su i do sada bila u temeljima njegova djelovanja: bogoljublje, čovjekoljublje i domoljublje.

Novom Ravnateljstvu želimo uspješan rad.

5. obljetnica sv. misa za Domovinu

U srijedu, 7. siječnja 2015. navršava se 5. obljetnica sv. misa za Domovinu, koje se održavaju svake srijede u crkvi Bezgrješnog Srca Marijina(Jordanovac) u18.30 sati. Zahvala za tu milost započinje klanjanjem pred Presvetim u 17.00sati .

**H**RVATSKO**K**ATOLIČKO**D**RUŠTVO**P**ROSVJETNIH**D**JELATNIKAGundulićeva 12/III, 10000 Zagreb; internetska adresa: zrno.fsb.hr/hkdpd; IBAN HR5923600001101523936**,** kod uplate poziv na broj : 01 JMBG; **Skupina za Zrno**: Matija Grgat, Ana Cindarić i Stjepan Dilber, DI. Telefon uredništva: 098/1614 233.Prilozi se šalju na e-adresu**:** [matija@net.hr](mailto:matija@net.hr)